Na osnovu čl. 9. Pravila za konsultacije u izradi pravnih propisa („Službeni glasnik BiH“, br. 5/17), a u skladu sa članom 5. Smjernica za provođenje pravila za konsultacije s javnošću u izradi pravnih propisa u Uredu koordinatora za reformu javne uprave, daje se:

## IZJAVA O SVRSI PRIPREME

**Zajedničke platforme o principima i načinu implementacije reforme javne uprave u Bosni i Hercegovini**

Ured koordinatora za reformu javne uprave u skladu sa Odlukom o uspostavi Ureda koordinatora za reformu javne uprave pri Kabinetu predsjedavajućeg Vijeća ministara Bosne i Hercegovine (Službeni glasnik BiH, br. 4/05, 33/07, 85/10, i 17/18), inicirao je i koordinirao pripremu Zajedničke platforme o principima i načinu implementacije reforme javne uprave u Bosni i Hercegovini.

Zajednička platforma o principima i načinu implementacije reforme javne uprave u Bosni i Hercegovini je strateški dokument koji utvrđuje principe, načine i mehanizme implementacije mjera Strateškog okvira za reformu javne uprave u Bosni i Hercegovini i pratećih akcionih planova, te predstavlja politički i pravni okvir i osnovu za saradnju organa uprave svih nivoa vlasti. Opšti cilj dokumenta je da posluži kao instrument za efikasnu provedbu planiranih reformskih ciljeva i mjera u narednom srednjoročnom periodu.

Konačni cilj je povećati efikasnost, efektivnost, transparentnost, odgovornost, participativnost u javnoj upravi u Bosni i Hercegovini, te doprinijeti ugradnji načela dobrog upravljanja u sistem javne uprave u Bosni i Hercegovini, na svim nivoima vlasti obuhvaćenim planiranim aktivnostima, uključujući i dalju profesionalizaciju i depolitiaciju državne službe i koordiniran pristupom u kreiranju politika.

Ova izjava će biti objavljena na službenoj internet stranici Ureda koordinatora za reformu javne uprave i web portalu e-konsultacije.